Malashe rus eindelik | News24
Malashe rus eindelik
DIE kis van sktr. Toto Tom Malashe word op 'n kanondraer na die begraafplaas in Paballelo, Upington, vervoer. Inlas: 'n Gebroke Florence Malashe (32) kyk deur die venster van die lykswa na die kis van haar man, wat op 27 September in Mellit, die Soed
DIE soldaat van 8 Suid-Afrikaanse infanteriebataljon (8SAI) wat onlangs in die Soedan doodgeskiet is, is Saterdag (17/10) op 'n volle militêre begrafnis vereer en ter ruste gelê.
Sktr. Toto Tom Malashe is op 27 September in 'n skermutseling tussen rebellemagte en die Suid-Afrikaanse Nasionale Weermag (SANW) in Mellit, die Soedan, noodlottig gewond toe hy glo 'n gewonde soldaat in spervuur probeer beskerm het.
Sy oorskot is op 9 Oktober na Suid-Afrika gebring.
Sy vrou, Florence (32), was teen Donderdag nog erg bekommerd omdat sy oorskot toe nog nie in Upington aangekom het nie en begrafnisreëlings reeds getref is.
Sy oorskot het eindelik die middag teen 17:00 in Upington aangekom.
Hooggeplaastes uit die SANW, onder wie genl.maj. Lindile Yam, het Saterdag die begrafnis bygewoon en Malashe se onbaatsugtigheid om 'n makker te hulp te snel as 'n heldedaad beskryf.
Yam het 'n beroep op die vrouens en families van soldate van 8 SAI gedoen om hul geliefdes te ondersteun.
Yam het ten tyde van die diens ook na die drie soldate verwys wat erg in die aanval gewond en in 'n kritieke toestand in 1 Militêre Hospitaal opgeneem is. Hulle sterk nou aan.
Volgens Yam is een van die soldate in sy kaak getref en 'n ander in sy bene.
Yam het aan die roubeklaers gesê die soldate kan nie wag om terug te keer na die Soedan nie, waarop van die vrouens in die diens wie se mans steeds in die Soedan ontplooi is, laat blyk het dat hulle nie saamstem nie.
Ander roubeklaers het Yam toegejuig.
Florence Malashe was Saterdag stil en hartseer en moes deur vriende en familie ondersteun word.
Malashe se kis is omstreeks 12:15 op 'n kanondraer gelaai en deur lede van 8 SAI en die weermagorkes op 'n stadige mars deur die strate van Paballelo na die begraafplaas begelei.
'n Geweersaluut is hier deur soldate afgevuur om 'n laaste eer aan die gesneuwelde soldaat te betoon